Številka: 0100-111/2020/2

Datum: 24.2.2020

Zadeva: Izplačilo položajnega dodatka v primeru krajšega delovnega časa vodje na podlagi posebnih predpisov

Spoštovani,

prejeli smo vaš dopis, v katerem navajate, da imate v skladu z Aktom o notranji organizaciji in sistemizaciji delovnih mest sistemizirano in zasedeno delovno mesto vodje notranje organizacijske enote. Vodja je na podlagi odločb Zavoda za zdravstveno zavarovanje Slovenije zmožen za delo v skrajšanem delovnem času. Zdravljenje je predvideno tudi v nadaljevanju, uslužbenec pa mora do konca leta izkoristiti celoten dopust za leto 2019 in del dopusta za leto 2020. Glede na odsotnosti, ki se bodo predvidoma nadaljevale tudi v letu 2020 bi naloge vodenja v času odsotnosti vodje (bolniška, dopust), na podlagi posebnega pisnega pooblastila, prenesli na uslužbenca v okviru oddelka. Prosite za pojasnilo, ali je javni uslužbenec upravičen do položajnega dodatka, če nadomešča vodjo v času njegove polovične delovne odsotnosti na podlagi odločb Zavoda za zdravstveno zavarovanje.

Uredba o kriterijih za določitev višine položajnega dodatka za javne uslužbence (Uradni list RS, št. [85/10](http://www.uradni-list.si/1/objava.jsp?sop=2010-01-4645): v nadaljevanju: Uredba) v prvem odstavku 3. člena določa, da je položajni dodatek del plače, ki pripada javnemu uslužbencu, ki izvršuje pooblastila v zvezi z vodenjem, usklajevanjem ali izvajanjem dela kot vodja notranje organizacijske enote, vrednotenje teh nalog pa ni vključeno v osnovno plačo delovnega mesta ali naziva. Do položajnega dodatka je upravičen tudi pomočnik oziroma namestnik vodje notranje organizacijske enote ali drug javni uslužbenec, za čas, ko izvršuje pooblastila v zvezi z vodenjem, usklajevanjem ali izvajanjem dela notranje organizacijske enote v primeru celodnevne odsotnosti ali zadržanosti vodje notranje organizacijske enote.

Skladno z zgoraj navedeno določbo je pomočnik oziroma namestnik vodje notranje organizacijske enote ali drug javni uslužbenec, za čas, ko izvršuje pooblastila v zvezi z vodenjem, usklajevanjem ali izvajanjem dela notranje organizacijske enote upravičen do položajnega dodatka v primeru, ko je vodja odsoten ali zadržan cel dan. Celodnevna odsotnost oziroma zadržanost v kontekstu te določbe pomeni odsotnost za toliko ur, za kolikor je delovno mesto sistemizirano. V primeru, ko je delovno mesto vodje sistemizirano za polni delovni čas osmih ur, je pomočnik oziroma namestnik vodje notranje organizacijske enote ali drug javni uslužbenec, za čas, ko izvršuje pooblastila v zvezi z vodenjem, usklajevanjem ali izvajanjem dela notranje organizacijske enote, upravičen do položajnega dodatka, če je vodja odsoten oziroma zadržan osem ur. V primeru, ko je delovno mesto vodje sistemizirano za krajši delovni čas, npr. štiri ure, pa je pomočnik oziroma namestnik vodje notranje organizacijske enote ali drug javni uslužbenec, za čas, ko izvršuje pooblastila v zvezi z vodenjem, usklajevanjem ali izvajanjem dela notranje organizacijske enote upravičen do položajnega dodatka, če je vodja odsoten oziroma zadržan štiri ure.

Uredba posebej ne ureja primerov, ko vodja dela krajši delovni čas v skladu s predpisi o pokojninskem in invalidskem zavarovanju, predpisi o zdravstvenem zavarovanju ali predpisi o starševskem dopustu. V teh primerih je treba upoštevati, da je delovna obveznost javnega uslužbenca na delovnem mestu, ki je sistemizirano za polni delovni čas, ustrezno zmanjšana, zato celodnevna odsotnost oziroma zadržanost v skladu s prvim odstavkom 3. člena Uredbe po našem mnenju pomeni odsotnost za toliko ur, kolikor znaša njegova nova (skrajšana) delovna obveznost (npr. če znaša nova delovna obveznost vodje štiri ure dnevno, lahko pomočnik oziroma namestnik vodje notranje organizacijske enote ali drug javni uslužbenec, ki izvršuje pooblastila v zvezi z vodenjem, usklajevanjem ali izvajanjem dela notranje organizacijske enote, prejme položajni dodatek za te štiri ure v primeru štiriurne odsotnosti vodje). Za razliko do polnega delovnega časa pa lahko delodajalec sklene pogodbo o zaposlitvi za določen čas z drugim javnim uslužbencem, in sicer za obdobje, ko ima vodja pravico do dela s krajšim delovnim časom na podlagi posebnih predpisov. V tem primeru javnemu uslužbencu, ki za razliko do polnega delovnega časa nadomešča vodjo, pripada položajni dodatek za ure, za katere je sklenil pogodbo o zaposlitvi. Predstojnik pa se lahko odloči, da bo za razliko do polnega delovnega časa namesto nove zaposlitve za vodenje, usklajevanje ali izvajanje dela notranje organizacijske enote pooblastil drugega javnega uslužbenca, ki je v tem primeru po našem mnenju prav tako upravičen do položajnega dodatka za čas, ko izvršuje ta pooblastila.

Zgoraj navedeno za vaš konkretni primer pomeni, da bo javni uslužbenec, ki bo po pooblastilu nadomeščal vodjo v času njegove polovične delovne odsotnosti na podlagi odločb Zavoda za zdravstveno zavarovanje Slovenije, za te ure upravičen do položajnega dodatka (do položajnega dodatka za štiri ure). Če bo javni uslužbenec v primeru celodnevne odsotnosti vodje po pooblastilu nadomeščal vodjo tudi za preostale štiri ure (npr. zaradi koriščenja letnega dopusta), pa bo upravičen do položajnega dodatka za osem ur.

S spoštovanjem,

 Peter Pogačar

 generalni direktor

 Poslano: naslovniku po e-pošti